**1. sz. melléklet**

**Miért szenteljünk egy természetvédelmi jeles napot a beporzóknak?**

Európában mintegy 250 termesztett növényfajt tartanak számon, ezek kétharmada rovarbeporzású. A mindennapi ételünk mintegy harmadához kellenek a beporzók.

A hazánkban termesztett gyümölcsfák közül szél porozta a dió, a mogyoró és a gesztenye. A többi gyümölcs rovarbeporzású. A színes és illatos virágok odacsalogatják a rovarokat, azok pedig repkedve, táplálékot keresve juttatják el egyik növényről a másikra a pollent.

A leggyakoribb beporzók a rovarok: bogarak, legyek, poloskák, lepkék, méhek. De ne csak a házi méhre gondoljunk, hanem a méhalkatúak nagy csoportjába tartozó sok ezer fajra. A művészméhekre, bányaméhekre és a házi méhnél lazább szervezetben élő poszméhekre.

Az elmúlt években méhek tömege tűnt el a Föld színéről. Jóval kevesebb a termés ott, ahol a vadon élő beporzó rovarok is megfogyatkoztak.

A Harvard Egyetemen beporzásra alkalmas parányi robotrepülőkkel kísérleteznek; sikerült drónnal pollent átvinni egyik növényről a másikra. Ez lenne a megoldás? Fenntartható ez? És mi lesz a mézzel? Egy kiló mézért a méhek félmillió alkalommal repülnek ki a kaptárból, és amennyit repülnek, azzal 7-szer körül repülhetnék a Földet. Mindez drónnal?

Összeállította: Vadné Árvai Ilona a Magyar Természettudományi Múzeum Blog alapján